Nóg spanning in RustenburgBedrywighede by die taxi-staanplek in Rustenburg is Dinsdag tot ŉ stilstand gebring. Foto: ANA Bedrywighede by die taxi-staanplek in Rustenburg is Dinsdag tot ŉ stilstand gebring te midde van spanning tussen plaaslike inwoners en Nigeriërs. Taxi-operateurs het alle ingange tot by die staanplek afgesper om aan te dring dat ŉ minibustaxi wat deur die polisie geskut is, vrygestel word. “Ons het ŉ vergadering met die polisiebestuur gehad. Al wat die polisie wou gehad het, is dat die bestuurder van die taxi ŉ verklaring gaan aflê aangesien die taxi verbind is met ŉ misdaadvoorval,” het Serame Sebego, voorsitter van die Noordelike Taxiraad, gesê. Die taxi se nommerplaat is sigbaar in ŉ selfoonvideo wat geneem is toe die voertuig glo Sondag ŉ misdaadtoneel verlaat het. Insittendes van die taxi het na bewering ŉ Nigeriese burger beroof. Vrydag is ŉ Nigeriese man, vermoedelik ŉ dwelmbaas, se liggaam in ŉ stroom naby die gholfbaan gevind. Hy is vermoedelik saam met nog ŉ Nigeriese man in ŉ minibustaxi ingeboender voor hy vermoor is. Die ander man is ongedeerd vrygelaat. Altesaam 17 Nigeriërs is sedertdien in hegtenis geneem in verband met openbare geweld in die gebied wat glo verband hou met ŉ wraakaanval weens die “dwelmbaas” se moord. Die verdagtes staan tereg op aanklagte van openbare geweld en die besit van gevaarlike wapens. Vroeër vandeesmaand is verskeie geboue en huise in die Rustenburg-omgewing aan die brand gesteek nadat lede van die gemeenskap glo dwelms en prostitusie op dié dorp ŉ nekslag wou toedien. Die huise is glo dwelmhuise en bordele wat aan buitelanders behoort.